“โกลด์แมนแซคส์” ชูเศรษฐกิจเอเชีย ฟื้นตัวดีสุดในโลก! หลังมาตรการคุม “โควิด” เห็นผล
“โกลด์แมนแซคส์” ชูเศรษฐกิจเอเชีย ฟื้นตัวดีสุดในโลก! หลังมาตรการคุม “โควิด” เห็นผล
“โกลด์แมนแซคส์” ชูเศรษฐกิจเอเชีย ฟื้นตัวดีสุดในโลก! หลังมาตรการคุม “โควิด” เห็นผล
6 ต.ค. 2563

แอนดรูว์ ทิลตัน หัวหน้านักเศรษฐศาสตร์ด้านเอเชียของโกลด์แมน แซคส์เปิดเผยกับรายการ “Street Signs Asia” ทางสถานีโทรทัศน์ CNBC ว่า เศรษฐกิจในภูมิภาคเอเชียมีการฟื้นตัวได้ดีกว่าภูมิภาคอื่นๆ ของโลก เนื่องจากประเทศส่วนใหญ่ในเอเชียประสบความสำเร็จในการควบคุมการแพร่ระบาดของโรคโควิด-19
ทิลตันกล่าวว่า เศรษฐกิจเอเชียอยู่ในสถานะที่ดีที่สุดเมื่อเทียบกับภูมิภาคอื่นๆ ทั่วโลกในขณะนี้ เมื่อพิจารณาจากการที่รัฐบาลของประเทศส่วนใหญ่ในเอเชียสามารถควบคุมการแพร่ระบาดของโรคโควิด-19 ได้ดี
ทิลตันยังกล่าวด้วยว่า แม้ที่ผ่านมา การใช้จ่ายผู้บริโภคของจีนยังคงซบเซา เนื่องจากมาตรการกระตุ้นเศรษฐกิจไม่ได้ส่งผลด้านบวกโดยตรงต่อรายได้ของประชาชน แต่การที่จีนสามารถควบคุมการแพร่ระบาดของโรคโควิด-19 ได้ดีนั้น ทำให้กิจกรรมทางเศรษฐกิจของจีนฟื้นตัวขึ้นอย่างรวดเร็ว
นอกจากนี้ ทิลตันยังได้กล่าวถึงผลการเลือกตั้งประธานาธิบดีสหรัฐฯ ว่า หากนายโจ ไบเดน ผู้ชิงตำแหน่งจากพรรคเดโมแครตได้รับชัยชนะ ก็อาจจะส่งผลกระทบต่อนโยบายภาษีนำเข้าและนโยบายการค้าของสหรัฐฯ และแน่นอนว่า เรื่องนี้มีความสำคัญอย่างมากต่อภูมิภาคเอเชียและทั่วโลก
ทิลตันกล่าวด้วยว่า มาตรการกระตุ้นเศรษฐกิจรอบใหม่ของสหรัฐฯจะเป็นผลดีต่อภูมิภาคเอเชีย และจะเป็นปัจจัยกระตุ้นการเติบโตของประเทศในเอเชีย โดยเฉพาะอย่างยิ่งประเทศที่ต้องพึ่งพาการส่งออก
อย่างไรก็ดี ทิลตันคาดว่า สหรัฐฯ จะยังไม่สามารถออกมาตรการกระตุ้นเศรษฐกิจรอบใหม่ได้ก่อนการเลือกตั้งประธานาธิบดี เนื่องจากพรรคเดโมแครตและพรรครีพับลิกันยังไม่สามารถบรรลุข้อตกลงเกี่ยวกับวงเงินของมาตรการดังกล่าว